Blogijatel on kena komme kirjutada postitusi vastutulles lugejate soovidele. Ma olen, tavaliselt, üritanud vastustega juba kommentaariumis maha saada, aga täna teen erandi, kuna mul oli pilti vaja näidata.
Täna vastan tähtsale küsimusele kodumasinate seksikuse kohta. Seksikus on suhteliselt ära lörtsitud omadussõna, kuid tegelikult on tal ikkagi päris konkreetne tähendus – ta viitab, et mainitud asjale või elusolendile lähenedes, võib päris suur hulk inimesi tunda seksuaalset erutust ja väiksema valuläviga isendid võivad astuda samme, et vahekorrani jõuda.
Seksuaalne erutus ei ole tunne, mida saab käskida või seadustega ära keelata.
Homofoobid võivad ju nõuda, et tehke meie erutuse vähendamiseks seadus, siis me üritame järgmine kord omasooliste peale seksuaalselt külmaks jääda. Homofoobid on tavaliselt konservatiivse maailmavaatega ja konservatiive iseloomustab, muuhulgas, vajadus kõige kohta seaduseid toota. Nad üritavad ka ise väga seaduskuulekad olla. Aga seaduse järgi erutust ohjata ei ole isegi homofoobile lihtne. Ja ma mõistan neid. Erutumine ei küsi kelleltki midagi. Kuid inimese ja looma vahe on see, et inimene küll erutub, aga ta ei ürita oma erutust kohe subjekti peal välja elada.
Seepärast on inimesed sajandite vältel õppinud seksuaalse alatooniga erutustunnet tundma erinevate mitte-läbitõmmatavate objektide peale. Mõned tänapäevased inimesed võivad erutuda kingade ja käekottide peale, teised autode ja muude masinate peale. Nii on ja see on täiesti normaalne evolutsiooniliselt väljakujunenud nähtus. Erutustunne on meeldiv emotsioon ka siis, kui seksi ei saa. Inimlik.
Nii, sissejuhatus sai piisavalt pikk, nüüd võin lisada oma seksika mikrolaineahju pildi. Temast mu kogu postitus alguse saigi.
Nagu pildilt näha, tegin ma temast foto loomulikus keskkonnas. Tegemist on 20 aastat vana Moulinexi mudeliga: puiduimitatsiooniga iluliistud, tumendatud aknad, ümarad vormid. Minu jaoks on ta seksikas. Kui kellegi mikrouun (või BMW) näeb temast parem välja, andke teada. Minu oma matšib temast poole noorema lauaga imeliselt.
Muideks, kui seksikatest köögiriistadest rääkida, siis selle metallist suhkrutoosiga, kes uuni otsas kõrgub, on mul ka päris intiimne suhe. Tema meeldib mulle ka. Tema vormid on samuti väga ideaalilähedased, kuigi mõnikord õnnestub mul suhkrut ka kogemata maha ajada.
Kas Teil pole mõnikord seksuaalset erutust asjade ja inimeste vastu, kellega te vahekorda astuda ei saa?
Tagged: ilu